9. schôdza NR SR - 6.deň - B. popoludní
Dátum: 2020-07-15
Poslanec: Šeliga, Juraj (ZA ĽUDÍ)
Druh vystúpenia: Vystúpenie v rozprave

93. Dámy a páni, ja sa budem snažiť byť krátky a stručný, ale priznám sa, že tu sa tlačí na pery veľmi logická otázka, že čoho sa tak strašne bojíte. Veď my nehovoríme týmto návrhom zákona, že ideme vybrať Jožka Mrkvičku za generálneho prokurátora, schváľte nám to Národná rada a hotovo. Vôbec nie! Jediné, čo robíme, je, otvárame súťaž tak, aby sa tam mohli prihlásiť aj neprokurátori, a nielen neprokurátori. Sú to ľudia, ktorí musia spĺňať kvalifikačné, prísne kvalifikačné kritéria. Sú to ľudia, ktorí musia mať prax, sú to ľudia, ktorí musia mať bezpečnostnú previerku, sú to ľudia, ktorí museli v svojej minulosti ukázať, že niečo vedia o tom trestnom práve. A keď spomínate diskusiu s odbornou verejnosťou, no tak prosím, bola diskusia s odbornou verejnosťou, kde boli aj prokurátori, a jedna pani prokurátorka sa na otázku, myslím, pána JUDr. Baránika, prečo ste doteraz mlčali, ozvala: Viete, prečo sme doteraz mlčali? Lebo v momente, ako by sme sa ozvali, tak mám na stole kontrolu a previerku spisov, boli by mi zobraté prémie, boli by mi odobraté spisy, bola by som preradená na nízku..., na nižšiu prokuratúru alebo začaté disciplinárne konanie. Prosím vás, veď sa netvárme, že Generálna prokuratúra funguje ako dobré švajčiarske hodinky! Nefunguje! Jednoducho tento zákon otvára možnosť kandidovať ľuďom, ktorí majú nejakú víziu Generálnej prokuratúry, keby ste podstatne čítali ten návrh zákona, tak vidíte, že tam je aj povinnosť predložiť projekt, to, akým spôsobom chce ten človek viesť tú Generálnu prokuratúru, a musí odpovedať na otázky ústavnoprávneho výboru. Ja sa trošku čudujem, že prečo je taký strašný problém dovoliť jednu širokú férovú súťaž. Vy dookola niektorí opakujete meno Daniela Lipšica alebo men..., alebo iné mená, ale my tu hovoríme o systéme. Veď nepoviem, že keby sme zakázali niekomu sa prihlásiť do tej súťaže, keby tento návrh zákona obsahoval to, že môže sa prihlásiť jeden človek a bodka. A ešte aj toho človeka vám určíme my. Len to tak nie je. A už viacerí kolegovia tu poukazovali na to, ako v minulosti sa aj váš pán predseda a ďalší snažili stať sudcom Ústavného súdu, predsedom Ústavného súdu alebo ako veľký záujem mal o funkciu generálneho prokurátora. A rovnako ja nesúhlasím s tým, že ten pozmeňujúci návrh nesúvisí vecne s tým návrhom zákona, ktorý sme tu predložili. No súvisí a súvisí zásadným spôsobom a to je aj to, ako to vysvetlil pán Dostál vo svojej faktickej poznámke, a súvisí s tým, akým spôsobom sa vedie a akým spôsobom je nastavený vôbec systém kreácie vedenia Generálnej prokuratúry. A to, že to zákonodarca dal do dvoch zákonov, je podľa mňa chyba a len tam vidím nejaký formalistický argument preto, prečo je to prílepok. Lebo neviem, čo by ste povedali na to, keby som do zákona o prokuratúre doplnil, ako som vám to hovoril na výbore pod ustanovenia o voľbe generálneho prokurátora nové ustanovenie, že voľba generálneho prokurátora sa bude primerane aplikovať aj na špeciálneho prokurátora, či to je, alebo nie je prílepok už potom podľa vás formálne, keďže by to zostalo v tom istom zákone. Nesúhlasím s tým, že to je prílepok. A rovnako úplne na rovinu rozumiem tomu, že časť ľudí, časť mafiánov, časť aj politikov, nerobím tam rovná sa úmyselne, sa bojí toho, kto sa stane špeciálnym prokurátorom, lebo tiež, prosím vás, netvárme sa, že špeciálny prokurátor Kováčik vedie špeciálnu prokuratúru dobre. No nevedie. Tak keď má 63 prípadov a za posledných desať rokov podal jednu žalobu, tak je proste niekde problém. A nejdeme si hádam pred tým zakrývať oči alebo sa tváriť, že toto je proste vzorné vedenie Špeciálnej prokuratúry, s tým, že nie je žiadny problém a niekto tu niečo chce lámať cez koleno. Jediné a jediné, čo je ambíciou tohto návrhu zákona aj tohto pozmeňovacieho návrhu, je otvoriť súťaž. V septembri, ja verím, že toto plénum prijme tento návrh zákona, a verím, že ho aj pani prezidentka podpíše a v septembri bude môcť začať jedna normálna súťaž. Prihlása sia, prihlásia sa jednotliví kandidáti s tým, že ich životopisy, ich motivačné listy a ich projekt rozvoja Generálnej prokuratúry bude visieť na stránke Národnej rady, a všetci to si, všetci si to budú môcť prečítať, komentovať, diskutovať, organizovať ďalšie diskusie a podobne. Následne prebehne verejné vypočutie, ktoré bude vysielanie, vysielané RTVS, tak ako to bolo pri sudcoch Ústavného súdu. Tam takisto celé plénum, 150 ľudí tam môže prísť a môže sa pýtať. To nie je limitované len pre členov ústavnoprávneho výboru. No a posledne, samozrejme, že tam môžu prísť aj zástupcovia prezidenta republiky. A ešte aj pani prezidentka bude mať na stole to meno a bude sa môcť pozrieť, že či ten kandidát spĺňa kritéria, ktoré spĺňať má. Takže že hovoriť o tom, že tu niekto niečo láme cez koleno alebo že to je politika, čiže tomu nerozumiem. Práve naopak, ja za touto kritikou v mnohom naozaj vidím len strach, pretože áno, generálny prokurátor je silná postava v systéme ochrany práva na Slovensku. Už len preto, že môže zrušiť akúkoľvek väzbu. Kedykoľvek. Si pamätáte na Majského, ako ho Trnka pustil len tak? Si predstavte, že to urobí teraz nejaký generálny prokurátor pri Bödörovi alebo ďalších. Čiže áno, toto je oprávnenie generálneho prokurátora. A videli sme, čo sa stalo, keď mali Bödöra brať do väzby. Prečo ten špeciálny prokurátor nepodal námietku zaujatosti voči Trubanovi a prečo o tom musel rozhodovať až Najvyšší súd? Čiže to sú otázky, ktoré sa treba pýtať. a to sú otázky, na ktoré treba odpovedať. No myslím si, že naozaj, že je úplným kľúčom k tomu, aby spravodlivosť platila na Slovensku pre všetkých, je férová súťaž a tento návrh zákona vytvára priestor na férovú súťaž, kde sa môže ktokoľvek, kto spĺňa kritériá, prihlásiť. Toto je systémová zmena, toto nie je personálna zmena. Ďakujem.